УсакIуитI — бгъэм и дамитI
Налшык бизнес хуэIухуэщIэхэм щыхурагъаджэу дэт институтым иджыблагъэ щызэхэтащ Къэбэрдей-Балъкъэрым и цIыхубэ усакIуэхэу КIыщокъуэ Алимрэ Кулиев Къайсынрэ ятеухуа пшыхь.
Республикэм и щIыналъэ псоми я лIыкIуэ еджакIуэ цIыкIухэр къызрихьэлIа зэхуэсым ныбжьыщIэхэм къыщагъэлъэгъуащ усакIуэ щэджащитIым я IэдакъэщIэкIхэм, абыхэм я гъащIэ къекIуэкIыкIам фIы дыдэу зэрыщыгъуазэр. УсакIуэхэм ятеухуа видеофильмхэри икъукIэ гъэщIэгъуэнт.
Зэхыхьэм къриубыдэу екIуэкIащ КIыщокъуэмрэ Кулиевымрэ я IэдакъэщIэкIхэм нэхъыфIу къеджэнымкIэ зэпеуэхэр, къэфакIуэхэм я зэхьэзэхуэхэр. Гъэхуауэ, зыхэщIэгъуэу усэ къеджауэ къалъытащ Къэщкъэтау школым и еджакIуэ цIыкIухэу Гуппоев Сэмат, Гергоков Азнаур, Мамеевэ Изабеллэ сымэ.
А къуажэм и къэфакIуэ ныбжьыщIэхэри саугъэтыншэу къэнакъым. НэхъыфIу къалъытащ Башиевэ Айзэ, Фрий Миланэ сымэ, хъыджэбз къэфакIуэ гупым я утыку итыкIар. Абыхэм загъэхьэзырынымкIэ ядэIэпыкъуар Батчаевэ Танзилящ.
Пшыхьым и кIэухым абы зи зэфIэкI щызыгъэлъэгъуа псоми тхылъхэмкIэ, БизнесымкIэ институтым и ректор Хъурей Феликс и Iэ зыщIэлъ дипломхэмкIэ яхуэупсащ.
Сабийхэм фIыуэ зэрадэлажьэм папщIэ дипломхэр хуагъэфэщащ Къэщкъэтау курыт школым и егъэджакIуэхэу Чеченовэ Ариужанрэ Кульбаевэ Ларисэрэ.
Кужоновэ Эльмирэ.
